La petició de dictamen al Consell de Garanties Estatutàries sobre el Projecte de Pressupost de la Generalitat de Catalunya per al 2014 fa inviable que aquests pressupostos puguin ser aprovats dins el termini necessari per que entrin en vigor l'1 de gener del 2014.
La Llei orgànica 8/1980, de 22 de setembre, de finançament de les comunitats autònomes (LOFCA), modificada per la Llei orgànica 3/2009, de 18 de desembre, disposa a l'article 21, apartat 2, que si els pressupostos no han estat aprovats abans del primer dia de l'exercici econòmic corresponent quedarà automàticament prorrogada la vigència dels anteriors.
En aquest mateix sentit, l'article 33 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que, si per qualsevol motiu l'1 de gener el pressupost no està aprovat, es considerarà prorrogat automàticament el de l'any anterior en els seus crèdits inicials fins a l'aprovació i la publicació dels nous al Diari Oficial de la Generalitat de Catalunya.
La darrera Llei de pressupostos de la Generalitat de Catalunya aprovada és la Llei 1/2012, del 22 de febrer, per a l'exercici 2012.
Aquests pressupostos van ser prorrogats mitjançant el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya per al 2012 mentre no entrin en vigor els del 2013, modificat pel Decret 164/2013, de 14 de maig, i per l'Acord del Govern del 27 d'agost de 2013.
Per aquest motiu, vista la Llei Orgànica 2/2012, de 27 d'abril, d'estabilitat pressupostària i sostenibilitat financera, la Llei 6/2012, del 17 de maig, d'estabilitat pressupostària i l'Acord del Govern de 10 de setembre de 2013, pel qual s'estableix el límit de despesa no financera de la Generalitat de Catalunya per al 2014, i atès l'actual context pressupostari i financer de forta reducció del dèficit públic, resulta necessari establir unes condicions d'aplicació de la pròrroga de caràcter restrictiu per tal d'assegurar que durant el període de la pròrroga no es vulnerin els objectius d'estabilitat pressupostària.
A proposta del conseller d'Economia i Coneixement i amb la deliberació prèvia del Govern,
Determinació dels crèdits prorrogats
A partir de l'1 de gener de 2014 es prorroguen els crèdits inicials per a despeses dels pressupostos de la Generalitat per a l'any 2012, aprovats per la Llei 1/2012, del 22 de febrer, d'acord amb els criteris i les excepcions següents:
a) L'estructura orgànica del pressupost prorrogat es pot adaptar, sense alterar-ne la quantia global, a l'organització administrativa vigent en l'exercici 2014 d'acord amb els criteris següents:
a.1) Les modificacions pressupostàries autoritzades al llarg de l'exercici 2012 i 2013 que afectin a reestructuracions administratives vigents per a l'exercici 2014 queden consolidades.
b) Les estructures per programes de les despeses i les econòmiques dels ingressos i de les despeses del pressupost prorrogat s'han d'adaptar a les modificacions fetes al llarg de l'exercici 2012 i 2013 i a les que puguin resultar necessàries des de l'inici de l'exercici 2014.
c) No es prorroguen els crèdits per a despeses destinats a programes o actuacions que finalitzen el 2012 i 2013.
Criteris per a la determinació dels crèdits prorrogats
Els crèdits inicials del pressupost 2012 prorrogats per al 2014 han de garantir, d'una banda, que en el seu conjunt no se superi, en cap cas, el límit de despesa no financera de la Generalitat aprovada per Govern per a l'exercici 2013 de 23.241 milions d'euros i, de l'altra, han de donar compliment a l'objectiu de dèficit públic fixat per la Llei 6/2012, de 17 de maig, d'estabilitat pressupostària.
En aquest sentit, els crèdits inicials del 2012 es prorroguen per a l'exercici 2014, d'acord amb els criteris següents:
a) Crèdits de les despeses de capítol 1: les despeses de personal de capítol 1 s'han d'ajustar a les dotacions pressupostades a 31 de desembre de 2013.
Són d'aplicació, durant la pròrroga dels pressupostos, les previsions sobre despeses de personal establertes per al 2012 a la Llei 1/2012, del 22 de febrer, de pressupostos de la Generalitat de Catalunya per al 2012, i en especial, la continguda al seu article 34.
A tal efecte, es manté la vigència, en els mateixos termes i condicions, de les mesures de reducció retributiva i dels seus criteris d'aplicació i regularització, aprovats pels acords del Govern Acord GOV/19/2013, de 26 de febrer, modificat per l'Acord GOV/77/2013, d'11 de juny, i l'Acord GOV/20/2013, de 26 de febrer, modificat per l'Acord GOV/110/2013, de 23 de juliol, tots ells publicats al Diari Oficial de la Generalitat de Catalunya.
Les referències de la reducció retributiva s'entendran respecte les deduccions dels mesos de juny i desembre de 2014, i les quantitats restants es detrauran de manera prorratejada als conceptes indicats a la resta d'havers pendents de percebre dels mesos de gener a maig i de juliol a novembre de 2014.
b) Crèdits de les despeses dels capítols 2, 4, 5, 6, 7 i 8 no financer: es prorroguen en el seu conjunt, per un màxim d'un 91,4% del pressupost inicial 2012.
Aquest percentatge incorpora la previsió d'increment de carrega financera necessària per a l'exercici 2014.
c) Crèdits de les despeses de capítol 8 financer: es prorroguen en el seu conjunt, per un 20,9 % del pressupost inicial 2012, ajustant el seu import al Projecte de Llei de Pressupostos de la Generalitat de Catalunya per al 2014.
d) Crèdits de les despeses dels capítols 3 i 9: es prorroguen per la totalitat del pressupost inicial 2012.
e) Crèdits de les despeses finalistes: les despeses finançades amb ingressos finalistes procedents d'altres administracions, incloses en el pressupost inicial 2012, es prorroguen per l'import ajustat a la consignació pressupostaria per a l'exercici 2014 de l'administració d'origen, sense que en cap cas això suposi un import superior al crèdit inicial 2012.
Comptabilització de les despeses durant la pròrroga pressupostària
a) Les transferències i les aportacions de fons entre l'Administració de la Generalitat i les entitats del seu sector públic, i també entre aquestes entitats, que no responguin al pagament de preus o tarifes per contraprestacions individualitzables, es comptabilitzen, amb caràcter general, per dotzenes parts de llur import pressupostat no abans del primer dia laborable de cada mes.
b) Els contractes programa vigents entre l'Administració de la Generalitat i les entitats del seu sector públic s'han de revisar d'acord amb les aportacions econòmiques que es derivin de l'aplicació d'aquest Decret.
c) Els crèdits de transferències i aportacions consolidables entre els pressupostos de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives s'han d'ajustar d'acord amb el que sigui necessari per donar compliment a les mesures establertes en aquest Decret.
Per tant, les esmentades entitats estan obligades a realitzar els ajustos necessaris en els seus pressupostos, tant a l'estat d'ingressos com a l'estat de despeses.
d) El Departament d'Economia i Coneixement ha d'aplicar les corresponents retencions de pròrroga per adequar la disponibilitat dels crèdits prorrogats als límits establerts als apartats anteriors.
Aquestes retencions inclouen el finançament de la previsió d'increment dels interessos a que fa referència l'article 2.b.
e) Pel que fa a compromisos pluriennals amb anualitat per al 2014, els expedients de despesa anticipada i les obligacions d'exercicis anteriors pendents d'aplicar en el pressupost, el Departament d'Economia i Coneixement efectua les reserves de crèdit pels imports aprovats que corresponguin, d'acord amb l'article 14 de l'Ordre ECO/289/2013, de 18 de novembre, sobre operacions comptables de tancament de l'exercici pressupostari de 2013.
En el cas que no hi hagi crèdit o sigui insuficient per efectuar algunes de les retencions esmentades, el Departament d'Economia i Coneixement ha de dur a terme les actuacions que consideri necessàries per completar les retencions.
Vinculació dels crèdits de despeses del pressupost prorrogat
Pel que fa als crèdits de despesa autoritzats durant la pròrroga pressupostària, incloses les despeses amb fons finalistes, de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives, es mantenen les vinculacions establertes en l'article 3 de la Llei 1/2012, del 22 de febrer, de pressupostos de la Generalitat de Catalunya per al 2012, d'acord amb les excepcions següents:
a) L'aplicació 228.0001, "Serveis informàtics realitzats pel CTTI" que vincula per servei, programa i aplicació.
b) La partida IU08 D/4800005/333 "Renda mínima d'inserció" que vincula per servei, programa i aplicació.
Pel que fa als crèdits de despesa autoritzats durant la pròrroga pressupostària, inclosos els que contenen fons finalistes, de la Generalitat de Catalunya, del Servei Català de la Salut, de l'Institut Català de la Salut, l'Institut Català d'Assistència i Serveis Socials i de les entitats autònomes administratives, mantenen la consideració d'ampliable en els mateixos termes que els previstos a l'article 8 de la Llei 1/2012, del 22 de febrer, de pressupostos de la Generalitat de Catalunya per al 2012, i s'amplia, amb caràcter excepcional als crèdits del Servei Català de la Salut i de l'Institut Català de la Salut ens els quals s'hagin d'afrontar les despeses comptabilitzades fins a 31 de desembre de 2013 en els comptes financers 409 "creditors per a operacions pendents d'aplicar al pressupost".
Aquests crèdits es podran ampliar fins a un màxim conjunt equivalent al saldo que existeixi a 31 de desembre de 2013 i condicionat a la no afectació de l'objectiu de d'estabilitat pressupostària.
En les despeses que es financen amb càrrec a ingressos finalistes no es poden ordenar pagaments fins que no s'hagi produït efectivament l'ingrés en la tresoreria corresponent.
Excepcionalment, en els casos de despeses finançades per altres administracions o entitats públiques, i sempre que s'acrediti documentalment el compromís de finançament de l'administració o l'entitat que hagi d'aportar els fons, es poden ordenar pagaments sense que s'hagi produït efectivament l'ingrés en els casos següents:
a) Si són necessaris per atendre les despeses de personal.
c) Si corresponen a programes dels quals es rep el finançament per mitjà d'un reemborsament, amb la justificació de les despeses efectivament produïdes.
El Departament d'Economia i Coneixement pot incorporar dins del sistema GECAT els codis de finançament finalista per tal d'identificar els crèdits de les despeses finançades amb ingressos finalistes procedents d'altres administracions públiques.
Es prorroga l'autorització continguda en la Llei 1/2012, del 22 de febrer, de pressupostos de la Generalitat de Catalunya per al 2012, per a l'emissió de deute o la formalització d'operacions d'endeutament, en qualsevol modalitat, amb la limitació que el saldo viu no superi l'autoritzat per la Llei esmentada i pel Decret Llei 1/2013, de 22 de gener, de necessitats financeres del sector públic en pròrroga pressupostaria.
Aquests límits queden automàticament revisats pels imports que derivin dels programes vigents o que s'aprovin en aplicació de la normativa d'estabilitat pressupostària.
En el cas de les entitats del sector públic de la Generalitat, només es poden preveure noves operacions d'endeutament per l'import necessari per cobrir les amortitzacions previstes dins de l'exercici 2014, de manera que no s'incrementi el saldo viu de l'endeutament a 31 de desembre de 2013.
Excepcionalment, amb l'autorització prèvia del Govern, les entitats del sector públic de la Generalitat poden augmentar aquesta limitació del saldo viu fins al límit autoritzat per la Llei de pressupostos de la Generalitat de Catalunya per al 2012 i pel Decret Llei 1/2013, de 22 de gener, de necessitats financeres del sector públic en pròrroga pressupostaria.
Les característiques de les operacions d'endeutament que assenyala aquest article les ha de fixar el Govern, a proposta del conseller o consellera del departament competent en matèria d'endeutament.
Pel que fa a les operacions a què fa referència l'apartat 2, la direcció general competent en matèria de política financera ha de seguir el procediment establert a l'article 39.4 de la Llei de pressupostos de la Generalitat de Catalunya per al 2012, sempre que es validi el requisit d'excepcionalitat que s'ha esmentat.
Imputació de compromisos de despesa d'exercicis anteriors
Les obligacions en vigor el 31 de desembre de 2013, corresponents a despeses efectuades degudament per la Generalitat de Catalunya, pel Servei Català de la Salut, per l'Institut Català de la Salut, per l'Institut Català d'Assistència i Serveis Socials i per les entitats autònomes administratives, incloses les despeses pendents d'imputació pressupostària (PPI) registrades, que no s'hagin pogut reconèixer amb càrrec als crèdits del pressupost per al 2012 prorrogat per al 2013 es poden aplicar als crèdits del pressupost 2012 prorrogat per al 2014.
La totalitat de las factures o documents assimilats del 2013 corresponents a obligacions pendents d'imputar al pressupost han de quedar registrades en el registre de factures del GECAT, o GICS en el cas de l'Institut Català de la Salut, abans del 15 de febrer de 2014.
El Departament d'Economia i Coneixement, a proposta del departament o de l'entitat afectada i amb l'informe previ de la Intervenció Delegada, ha de determinar els crèdits amb càrrec als quals s'ha d'imputar el pagament de les obligacions a què fan referència els apartats anteriors, que han de ser els adequats a la naturalesa i la finalitat de la despesa, d'acord amb l'estructura pressupostària vigent.
Les factures o documents assimilats del 2013 que no figurin en el registre a què fa referència l'apartat 2 en el termini esmentat, no poden ser objecte del reconeixement de deute que estableix l'article 18 de la Llei 1/2012 de pressupostos de la Generalitat de Catalunya per al 2012 o equivalent per al 2014, excepte per Acord del Govern.
Els expedients d'incorporació de romanents de crèdit que s'hagin de tramitar en els termes que preveu l'article 11 de l'Ordre ECO/289/2013, de 18 de novembre, sobre operacions comptables de tancament de l'exercici pressupostari de 2013, d'acord amb la normativa vigent, s'han d'ajustar a les disposicions següents:
a) Els romanents de crèdit existents a 31 de desembre de 2013 finançats a càrrec de fons finalistes efectivament ingressats que en la data esmentada no estiguin vinculats al compliment d'obligacions ja reconegudes es poden incorporar a l'exercici 2014 per aplicar-los a les finalitats que van motivar aquests ingressos.
Tanmateix, no es pot autoritzar la incorporació de romanents de crèdit que ja hagin estat incorporats sucessivament en els dos darrers exercicis, llevat que el període d'execució establert per a les actuacions que s'han de finançar sigui superior a dos exercicis pressupostaris.
b) Les incorporacions de romanents de crèdit corresponents a operacions no financeres s'han de compensar amb retencions de crèdit, o bé, s'han de finançar amb càrrec a una minoració d'altres crèdits, en qualsevol cas, corresponents a operacions no financeres.
c) La necessitat de compensació o finançament prevista en el punt b no és d'aplicació en els casos d'incorporacions de romanents de crèdits finançats a càrrec de fons finalistes efectivament ingressats, en què n'hi ha prou amb acreditar l'ingrés.
Les disposicions contingudes en aquest Decret són d'aplicació a les seccions pressupostàries de la Generalitat de Catalunya, al Servei Català de la Salut, a l'Institut Català de la Salut, a l'Institut Català d'Assistència i Serveis Socials i a les entitats autònomes administratives.
Pel que fa als pressupostos prorrogats de les entitats autònomes comercials i financeres i de les entitats de dret públic, així com els de les societats mercantils, dels consorcis i de les fundacions en els quals la Generalitat disposa del control efectiu en els seus òrgans de govern, han d'ajustar l'execució dels seus pressupostos de despesa a la previsió de disponibilitat dels crèdits prorrogats de la secció o entitat que constitueixin part dels seus ingressos, en els termes establerts en aquest Decret.
En el cas que resulti indispensable una major dotació per alguna despesa inajornable, l'entitat ha d'instar el departament d'adscripció perquè gestioni la transferència de crèdit que es consideri oportuna.
En el supòsit que l'entitat hagi aprovat ja el seu pressupost per al 2014, cal que per part dels seus òrgans de govern es realitzin els ajustaments necessaris per donar compliment al que s'estableix en aquest Decret.
Aquesta norma és d'aplicació també a les entitats no majoritàries de la Generalitat que estan classificades com a administració pública de la Generalitat, d'acord amb les normes del Sistema europeu de comptes nacionals i regionals (SEC).
Revisió de les limitacions del crèdit prorrogat
El Govern, a proposta del Departament d'Economia i Coneixement, de forma excepcional i amb una sol·licitud prèvia justificada dels departaments interessats, pot modificar les limitacions del crèdit prorrogat establertes en aquest Decret, durant el període de pròrroga.
Competències específiques en matèria de modificacions pressupostàries en període de pròrroga pressupostària.
El Govern autoritza, mentre duri el període de pròrroga pressupostaria, al conseller o consellera competent en matèria d'economia i finances, a ordenar les transferències de crèdit entre diverses seccions del pressupost de la Generalitat, a excepció de la secció del Fons de Contingència, així com totes les transferències entre crèdits d'una mateixa política, sempre que no corresponguin al Govern.
Mesures pressupostàries amb relació a les entitats incloses en processos de racionalització i simplificació de l'estructura del sector públic
El Govern, dins les previsions pressupostaries assignades per a l'exercici 2014, pot autoritzar modificacions pressupostaries per realitzar els ajustos necessaris per al funcionament d'aquelles entitats sotmeses a un procés de supressió, extinció, integració o fusió, dins el marc de racionalització i simplificació de l'estructura del sector públic de la Generalitat de Catalunya, per atendre les seves obligacions econòmiques.
No obstant el que estableix l'apartat 1 i mentre no conclogui el procés de supressió, extinció, integració o fusió, el Govern pot autoritzar que la gestió pressupostaria de les entitats afectades es faci amb càrrec al departament al qual estan adscrites.
Les modificacions pressupostàries a que es refereix l'apartat 1 no poden suposar, en cap cas, increment de despesa.
Les direccions generals de Pressupostos; de Política Financera, Assegurances i Tresor; la Intervenció General i la Secretaria d'Administració i Funció Pública poden dictar, en l'àmbit de les respectives competències, les mesures necessàries per desplegar i aplicar aquest Decret.
Aquest Decret entrarà en vigor l'1 de gener de 2014.
Barcelona, 23 de desembre de 2013